

PONUDBA NEOBVEZNIH IZBIRNIH PREDMETOV V ŠOLSKEM LETU 2020/21

Učenci lahko v 5. razredu poleg obveznih predmetov, ki jih določa predmetnik, obiskujejo še **neobvezne izbirne predmete**. Učenec si lahko izbere največ dve uri neobveznih izbirnih predmetov ali pa se odloči, da izbirnih predmetov ne bo obiskoval.

Izbirni predmeti so praviloma enourni, izjema je tuj jezik, ki se poučuje v obsegu dveh ur tedensko. V naslednjem šolskem letu lahko učenec z izbranim izbirnim predmetom nadaljuje ali pa si izbere drugega.

Izbirni predmeti bodo zaradi posebnosti pri izvajanju (tj. oblikovanja skupin iz več razredov) na urniku pred začetkom pouka ali v zadnjih urah pouka.

Učenec mora izbirni predmeti obiskovati do konca šolskega leta. Predmet je ocenjen in zaključna ocena zapisana v spričevalo.

**NEMŠČINA**

Prej ko se začneš učiti tujih jezikov, bolje je, kajne?

Nemščina se bo v 5. razredu izvajala dvakrat tedensko po eno uro.

Pouk bo dinamičen: učili se bomo novih pesmic, brali nove stripe, temeljito ponovili in utrdili staro besedišče ter se naučili novega. Vse bo praktično, uporabno, predvsem pa koristno za življenje.

Pouk bomo popestrili tudi z uprizarjanjem stripov, vadili krajše pogovore iz vsakdanjega življenja ter svoje znanje nemščine povezali še s kakšnim drugim predmetom, na primer z likovno umetnostjo, športom ali naravoslovjem.

Letos bomo v primerjavi z lanskim letom nekoliko več časa namenili pisanju (npr. narekom), branju krajših besedil (ne samo stripov), pa tudi kakšna domača naloga več bo. Skratka ... dolgčas ti ne bo.

Te povabim, da z nemščino nadaljuješ, prav?

*Predmet bo poučevala Lea Tori, prof.*

**UMETNOST –** GLEDALIŠKA DEJAVNOST

Nimaš treme, rad nastopaš in te zanima gledališče?

Če si na vsa vprašanja odgovoril pritrdilno, se prijavi na neobvezni izbirni predmet umetnost – gledališka dejavnost.

Srečevali se bomo enkrat tedensko. Spoznavali bomo zgodovino gledališča in poklice, ki se ukvarjajo z gledališčem. Pri urah se bomo igrali, improvizirali, dramatizirali, ustvarjali sceno in kostume. Ne bo nam dolgčas.

*Predmet bo poučevala Martina Kokelj, prof.*

**UMETNOST –** LITERARNO USTVARJANJE

Literarna ustvarjalnost je del neobveznega izbirnega predmeta umetnost, kar predstavlja novost v učnem programu za osnovno šolo. Predmet je enoleten, lahko se izvaja v 4., 5. ali 6. razredu, in sicer enkrat tedensko, kar pomeni 35 ur na leto.

Glavni namen predmeta je v učencu vzpodbujati ustvarjalnost in inovativnost, ki sta ključni za pridobivanje samozavesti in oblikovanje pozitivne samopodobe v odnosu do okolja, v katerem živijo.

Predmet je projektno zasnovan, kar pomeni, da lahko učitelj skupaj z učenci vsako leto izbere neko novo tematiko za uresničevanje ciljev predmeta in jo uresničuje glede na sposobnosti, spretnosti in interese učencev.

Z razvijanjem literarne ustvarjalnosti želimo spodbujati učenčevo radovednost, razvijati njegov odnos do domače in tuje kulturne dediščine, krepiti njegove doživljajske sposobnosti, razvijati domišljijo in kreativnost ter ga navajati na raziskovanje in razumevanje sodobne umetnosti.

Pri literarni ustvarjalnosti berejo in pišejo, predstavljajo raznovrstna besedila, jih vrednotijo in razlagajo; pomembno je, da se pogovarjajo o prebranem, o tem poustvarjalno in ustvarjalno pišejo; ustvarjajo raznovrstna besedila in jih objavljajo v šolskem glasilu, lokalnem časopisu, drugih otroških in mladinskih revijah, oblikujejo celo samostojno pesniško zbirko ali knjižico pravljic.

Medpredmetno povezovanje nudi predmetu širino in predstavlja poglabljanje določenih vsebin pri likovni, glasbeni, knjižnični in medijski vzgoji. Širi gibanje Bralne značke in pomaga pri izboljševanju bralne pismenosti.

Ocenjujemo s številčnimi ocenami. Ocenjujemo učenčevo izvajanje (pomeni razumevanje in uporabo spretnosti pri literarnem izražanju) in ustvarjanje (pomeni uporabo spretnosti pri literarnem ustvarjanju in poustvarjanju literarnih vsebin).

*Predmet bo poučevala Ranka Keser, prof.*

**RAČUNALNIŠTVO**

Otroci pogosto razumejo pojem »računalništvo« predvsem kot vir zabave. Računalništvo pa je še vse kaj drugega kot to. Pri neobveznem izbirnem predmetu računalništvo učenci pridobivajo znanja, potrebna za celo življenje, razvijajo sodobnemu življenju prilagojen način razmišljanja, spoznajo strategije reševanja problemov, razvijajo sposobnost sodelovanja v skupini, razvijajo kreativnost, ustvarjalnost, natančnost in logično razmišljanje, izdelujejo igrice, zgodbe, animacije in **računalnik uporabljajo na aktiven in ustvarjalen način.** Učenci bodo spoznali možnosti uporabe računalnika pri šolskem delu ter se srečali z začetki programiranja. Predmet obsega 35 ur in se izvaja enkrat tedensko.

*Predmet bo poučeval Peter Purg, prof.*

**TEHNIKA**

Izbirni predmet tehnika poglablja in nadgrajuje predmet naravoslovje in tehnika v četrtem in petem razredu. V ustvarjalnem delovnem procesu učenci preoblikujejo in oblikujejo naravna in umetna gradiva v novo obliko. Razširjajo osnovna spoznanja o tehnoloških lastnostih posameznih gradiv in praktična znanja, spretnosti in delovne navade pri uporabi orodja, pripomočkov, strojev in naprav za oblikovanje in obdelavo gradiv.

Učenci znajo narisati preprost načrt izdelka. Izdelek naredijo iz različnih gradiv. Uporabljajo papir, karton lepenko, les, umetne snovi. Pri praktičnem delu učenci spoznavajo nevarnosti in varnostne ukrepe ter razvijajo spretnosti in navade pri uporabi zaščitnih sredstev. Izdelki, ki jih bomo izdelali iz priloženega gradiva, so:

* letalo,
* namizna svetilka,
* stenska hišica,
* etui za telefon,
* stojalo za svečko,
* zabojček,
* hanoiski stolp.

Gradivo dobijo učenci pri založbi Izotech.

*Predmet bo poučeval Peter Purg, prof.*

**ŠPORT**

Neobvezni izbirni predmet šport, ki je namenjen učenkam in učencem, bo vseboval predvsem vsebine gimnastike in atletike. Te vsebine so ključne pri razvoju osnovne motorike in so osnova gibanja za nadaljnje udejstvovanje v katerem koli športu. Tako gimnastika kot tudi atletika otroku namreč zagotovita najboljši razvoj motorike, ki je za vsakega otroka (in pa tudi odraslega) zelo pomemben pri vsakodnevnem gibanju, še posebej pa pri tistih, ki se z določenim športom aktivno ukvarjajo.

Nekaj vsebin, ki bodo popestrile predmet: akrobatika (skoki na mali prožni ponjavi), različne atletske štafete, skoki in preskoki, atletska abeceda in šola teka … vse to in še več bo vsakemu učencu dalo možnost, da dodatno razvije svoje motorične sposobnosti.

*Predmet bo poučeval prof. športa.*